ברוקלין תשע-תשע – דמויות
דמויות ראשיות > ג'ייק פראלטה

| --- | --- |
 תוכנית טלוויזיה:  ברוקלין תשע-תשע
 הופעה ראשונה:  הפרק הראשון (אנ')
 הופעה אחרונה:  היום האחרון (אנ')
 מספר הופעות:  153 פרקים
 יוצרים:  דן גור מייקל שור
 גילום הדמות:  אנדי סמברג
 מידע
 שם אמיתי:  ג'ייקוב פראלטה
 כינויים:  פראלטה לארי שרברט (לשעבר, במהלך תוכנית להגנת עדים)
 סטטוס:  נשוי
 גזע:  בן אדם
 מין:  זכר
 מקצוע:  בלש משטרה (לשעבר) עוזר מנהל בפארק "פאן זון" (לשעבר, במהלך תוכנית להגנת עדים)
 נטייה:  טוב
 חברה לשעבר בקבוצה:  מקוף 9-9 בברוקלין
 דת:  יהודי
 אזרחות:  אמריקאית
 מקום מגורים:  ניו יורק
 דמויות קשורות
 משפחה:  וולטר פראלטה (סב) רוג'ר פראלטה (אב) קרן פראלטה (אם) קייט פראלטה (אחות למחצה) איימי סנטיאגו (אשתו) מקליין "מאק" פראלטה-סנטיאגו (בן)
 חברים:  צ'ארלס בויל טרי ג'פורדס רוזה דיאז ג'ינה לינטי ריימונד הולט נורם סקאלי מייקל היצ'קוק  דאג ג'ודי
 אויבים:  דאג ג'ודי (לשעבר) מדלן וונאץ
 
ג'ייקוב "ג'ייק" פראלטה הוא פרוטגוניסט הסדרה. ג'ייק הוא בלש משטרה מוכשר, אך מאוד ילדותי שנוטה להגיב למצבים באמצעות בדיחות ולעיתים קרובות נוהג למתוח את שאר חבריו ליחידה. ג'ייק הוא סרקסטי ומחשיב עצמו כאדם כייפי, אך למרות הכל הוא חכם, בעל ראייה רחבה וחשיבה מהירה. בזכות תכונות אלו, ג'ייק הוא הבלש עם מספר המעצרים הכי גבוה בקרב בלשי התחנה (בפרק הראשון בתוכנית, טרי מציג את ג'ייק להולט כבלש הכי טוב בתחנה).
אביו של ג'ייק, קפטן רוג'ר פראלטה (בראדלי ויטפורד) הוא טייס מסחרי שנטש את המשפחה במהלך ילדותו של ג'ייק. בעקבות עזיבת אביו, ג'ייק האשים את עצמו בגירושי הוריו ועם השנים פיתח תסביכי אב (הוא נוהג לקרוא לדמויות הסמכותיות בחייו "אבא"). ג'ייק מסרב לחגוג את חג ההודיה מכיוון שבחג אביו עזב את המשפחה. לאחר שהתעמת עם אביו בפרק "קפטן פראלטה (אנ')", מערכת היחסים בין השניים מתחילה להשתקם ורוג'ר חוזר לזוגיות עם קרן, אמו של ג'ייק ואשתו לשעבר (קייטי סגל). בזכות אביו, ג'ייק מגלה שיש לו מספר אחים ואחיות חורגים (כתוצאה מהרומנים שאביו ניהל ברחבי העולם) והוא אף זוכה להכיר את אחת מהן, קייט (נאסים פדראד (אנ')). בחלק מפרקי התכנית מוסבר שג'ייק הוא חצי יהודי וחצי איטלקי.
בתחילת הקריירה שלו כשוטר, ג'ייק עבד במקוף 74 בתור שוטר סיור ושותפו היה סטיבי שילנס (דיימון ואינז ג'וניור) והם נהגו לכנות עצמם בשם "ילדי המקוף" (למרות זאת, במהלך הסדרה ג'ייק נאלץ לעצור את שילנס מכיוון שהוא שוטר מושחת). ג'ייק קודם לדרגת בלש במחלק 9-9 בשנת 2005. לג'ייק חיבה מיוחדת לרכב שלו, פורד מוסטנג 1967 אותו הוא רכש לאחר שרדף אחרי שודד שנתקל ברכב במהלך המרדף. סדרת הסרטים האהובה על ג'ייק היא "מת לחיות" (הוא ואיימי קוראים לבנם הראשון על שמו של גיבור סדרת הסרטים - ג'ון מקליין בגילומו של ברוס ויליס).
חברו הטוב ביותר של ג'ייק הוא הבלש צ'ארלס בויל, שמדרבן אותו לממש את רגשותיו כלפי איימי. ג'ייק וג'ינה הם חברי ילדות (בדומה לשחקנים אנדי סמברג וצ'לסי פרטי במציאות) והוא ורוזה הכירו במהלך אימונם באקדמיה לשוטרים. למרות שג'ייק מתקשה להתנהל מול אופיו הקשה של קפטן הולט, הוא לומד בהדרגה להעריך אותו ובהמשך אף רואה בו כדמות אב. בפרק "רוצח תה האולונג (אנ')", ג'ייק מגשים את חלומו לפתור חקירת רצח, אך נאלץ לוותר על הקרדיט בתמורה להחזרתו של הולט לתחנת 9-9 כמפקדה. בעונה החמישית, הולט מסכן את עצמו לאחר שסגר עסקה עם מאפיונר בשם שיימוס מרפי (פול אדלשטיין) בתמורה למידע שהוביל לשחרורם של ג'ייק ורוזה מהכלא. ג'ייק והולט עבדו יחדיו כאשר הם שהו בניגוד לרצונם בתוכנית להגנת עדים בפלורידה ובעזרת שאר חברי היחידה, הצליחו ללכוד מאפיונר בשם ג'ימי פיגיס (אריק רוברטס).
ג'ייק נוהג למתוח רבות את שותפתו, הבלשית איימי סנטיאגו, אך בחשאי הוא מרגיש כלפיה רגשות רומנטיים. ג'ייק מתוודה מול איימי על רגשותיו בפרק "האשמה מפורשת (אנ')" ולאחר מכן מתחיל לעבוד כסוכן סמוי עבור ה-FBI במטרה להפיל משפחת פשע. רגשותיו כלפי איימי מתעצמים בעונה השנייה ובסופה הם מתנשקים ולאחר מכן פותחים במערכת יחסים. לאחר מכן השניים עוברים לגור ביחד ובמהלך שוד ליל כל הקדושים המסורתי, ג'ייק מציע לאיימי נישואין והם מתארסים. למרות שחתונתם הופרעה בעקבות פצצה באולם, השניים מתחתנים בתחנת המשטרה בטקס בהנחייתו של קפטן הולט. בעונה השביעית, איימי נכנסת להיריון ובסוף העונה השביעית נולד בנם הראשון, מקליין "מאק" פראלטה-סנטיאגו.
בסוף הסדרה ובעקבות קידומה של איימי לדרגת מפקדת, ג'ייק מחליט להתפטר מהמשטרה במטרה לטפל בבנם בבית. למרות זאת, בכל שנה הוא, הולט ואיימי מתאחדים עם שאר החבורה לשוד ליל כל הקדושים.
דמותו של ג'ייק, יחד עם דמותו של קפטן הולט היא הדמות היחידה שמופיעה בכל פרקי הסדרה.